A. Bobrík, poslanec: (2009-04-28):
Samozrejme vychádzal som z toho, že minuloročné skúsenosti, ktoré boli v súvislosti so zánikom povolenia Európskej zdravotnej poisťovne, ukázali, že je potrebné naozaj realizovať také zmeny, ktoré do budúcnosti pomôžu vyhnúť sa problémom, ktoré nastali pri likvidácii Európskej zdravotnej poisťovne. Ak Úrad pre dohľad nad zdravotnou starostlivosťou zistí závažný nedostatok v hospodárení zdravotnej poisťovne, je potrebné, aby ešte v danom kalendárnom roku stihol realizovať opatrenia na odstránenie zistených nedostatkov. Realizácia takéhoto opatrenia je časovo náročná, a preto vo svojom pozmeňujúcom návrhu navrhujem, aby zdravotná poisťovňa zaslala správu o hospodárení za prvý polrok kalendárneho roku najneskôr do dvoch mesiacov od skončenia kalendárneho polroku. Predtým bola táto lehota stanovená na tri mesiace. Je to potrebné brať do úvahy  práve preto, že ide o verejné financie. Ďalej. Podľa súčasne platného zákona o zdravotných poisťovniach sa v § 39 ods. 1 písm. g) uvádza, že Úrad pre dohľad nad zdravotnou starostlivosťou zruší zdravotnej poisťovni povolenie, ak zdravotná poisťovňa použila prostriedky z majetku v rozpore s týmto zákonom. Ja navrhujem, aby sa slovo „majetok“ nahradilo slovami „verejného zdravotného poistenia“. To vlastne znamená, že zrušenie povolenia možno viazať len na podmienku, že zdravotná poisťovňa v rozpore so zákonom nakladá s prostriedkami verejného zdravotného poistenia, ktoré spravuje. Malo by to priniesť a mal by to byť motivujúci faktor pre efektívne  hospodárenie zdravotných poisťovní, pretože v súčasnosti zdravotné poisťovne nepreukazujú platobnú schopnosť výškou svojho majetku. Ďalej podľa § 40 ods. 1 písm. c) zákona o zdravotných poisťovniach platnosť povolenia zdravotnej poisťovne zaniká dňom zrušenia zdravotnej povinnosti z iného dôvodu ako pre zrušenie povolenia. Prax a minulý rok vlastne ukázali, že tento spôsob je netransparentný a Úrad pre dohľad nad zdravotnou starostlivosťou ťažko ovplyvňuje a je ťažko kontrolovateľný a v konečnom dôsledku vedie k ohrozeniu nakladania s verejnými financiami, čoho teda ukážkou bol zánik Európskej zdravotnej poisťovne. Všetky tieto potrebné zmeny treba naozaj uplatniť čo najskôr a práve preto aj z toho dôvodu, že je otvorený tento zákon v spoločnej správe predkladám tento pozmeňujúci návrh k vládnemu návrhu zákona, ktorým sa mení zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve v znení neskorších predpisov a o zmene a doplnení niektorých zákonov, je to tlač 880, kde za čl. III návrhu sa vkladá nový čl. IV, ktorý znie: Čl. IV. Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších zmien sa dopĺňa takto: Po prvé. V § 11 ods. 1 písm. a) sa slovo „troch“ nahrádza slovom „dvoch“. Odôvodnenie. Ak úrad zistí závažný nedostatok v hospodárení zdravotnej poisťovne, je potrebné, aby ešte v danom kalendárnom roku stihol zrealizovať opatrenie na odstránenie zistených nedostatkov a realizácia takéhoto opatrenia je časovo náročná, preto treba brať na to ohľad, najmä ak ide o verejné financie. Po druhé. V  § 39 ods. 1 písm. g) sa slovo „majetku“ nahrádza slovami „verejného zdravotného poistenia“. Odôvodnenie. Zrušenie povolenia možno viazať len na podmienku, ak zdravotná poisťovňa v rozpore so zákonom nakladá s prostriedkami verejného zdravotného poistenia, ktoré spravuje. Ide o motivujúci faktor pre efektívne hospodárenie zdravotných poisťovní. V súčasnosti zdravotné poisťovne nepreukazujú platobnú schopnosť výškou svojho majetku. Následne na to bod 3. V § 40 ods. 1 sa vypúšťa písm. c). Doterajšie písm. d) a c) sa označujú ako písm. c) a d). Po štvrté. V § 40 ods. 2 sa slová „d) a e)“ nahrádzajú slovami „c) a d)“. V § 40 sa vypúšťajú odseky 3 a 4. Odôvodnenie. Prax ukázala v súvislosti so zánikom povolenia Európskej zdravotnej poisťovne, že tento spôsob je netransparentný, úradom ťažko ovplyvniteľný a kontrolovateľný a v konečnom dôsledku vedie k ohrozeniu nakladania s verejnými financiami. Nadväzuje na zmenu v čl. IV tohto pozmeňujúceho návrhu. Ďalšie články v návrhu sa prečíslujú. Ďakujem za pozornosť, pán predsedajúci, skončil som.